Իգոր Իլյինսկի

Իգոր Վլադիմիրովիչ Իլյինսկի (), ռուս խորհրդային դերասան, ԽՍՀՄ ժողովրդական արտիստ (1949)։

Կենսագրություն 
Բեմական գործունեությունն սկսել է 1918 թվականից։ 16 տարեկանում ընդունվել է Վ. Կոմիսարժևսկայայի ղեկավարած թատերական ստուդիան և մեկ տարի անց բեմահարթակ է բարձրացել։ Իլյինսկու կինոգործունեությունը սկսվել է լրտես Կրավցովի դերով Յակով Պրոտազանովի «Աելիտա» ֆիլմում։ Հանդես է եկել մոսկովյան օպերետում, «Չղջիկ» կաբարեում և այլուր, 1920 թվականից՝ ՌԽՖՍՀ առաջին և Մեյերխոլդի անվան թատրոններում։ Վ. Մեյերխոլդի բեմադրություններում խաղացել է Պրիսիպկին (Մայակովսկու «Փայտոջիլ»), Սչաստլիվցև (Ա. Օստրովսկու «Անտառ»), Ռասպլյուև (Սուխովո-Կոբիլինի «Կրեչինսկու հարսանիքը») և այլ դերեր։ 1938 թվականից Մոսկվայի Փոքր թատրոնի դերասան։ Ստեղծել է և՛ կոմիկական, և՛ հոգեբանական խոր ու նուրբ կերպարներ՝ Խլեստակով (Գոգոլի «Ռևիզոր»), Շմագա, Յուսով (Ա. Օստրովսկու «Անմեղ մեղավորներ», «Եկամտաբեր պաշտոն»), Ակիմ (Լ. Տոլստոյի «Խավարի իշխանությունը»)։ Եղել է կոմիկական դերերի նշանավոր կատարող կինոյում («Տորժոկի դերձակը» (1925), Ֆեոդոր Օցեպի «Միսս Մենդ» (1926), Սերգեյ Կոմարովի «Մերի Պիկֆորդի համբույրը» (1927) և «Միլիոնով տիկինը» (1928), ինչպես նաև մի շարք հնչունային կինոնկարներում, որոնց թվում Գրիգորի Ալեքսանդրովի («Վոլգա-Վոլգա», 1938), Վիկտոր Դոբրոնիցկու «Համերգ ռազմաճակատին» (1942), Էլդար Ռյազանովի («Կառնավալային գիշեր», 1956, այս կինոնկարում Օգուրցովի դերակատարման համար, Իլյինսկին 1958 թվականին մոսկովյան առաջին համամիութենական կինոփառատոնում արժանացավ առաջին միցանակին) և «Հուսարական բալլադ» (1962), Ալեքսանդր Տուտիշկինի «Խելակորույս օր» (1956), Իլյա Գուրինի «Հանդիպում Իգոր Իլյինսկու հետ (1965) և այլն։ Հանդես է եկել նաև «Խելքից պատուհաս» (1952) և «Գայլեր և ոչխարներ» (1953) կինոնկար-ներկայացումներում, ինչպես նաև «Փոքր թատրոնը և նրա վարպետները (1952) գիտա-մասսայական կինոնկարներում։ Անտոն Չեխովի յոթ պատմվածքների մոտիվներով նկարահանած «Այդ տարբեր, տարբեր, տարբեր դեմքերը» հեռուստատեսային կինոնկարում (1971) Իլյինսկին մարմնավորել է քսանչորս բոլորովին տարբեր հերոսների։ 1975 թվականին Իլյինսկին նկարահանվում է ռուս դրամատուրգ Ալեքսանդր Օստրովսկու կյանքի և ստեղծագործական ուղու մասին պատմող «Իմ տունը թատրոնն է » (ռեժիսոր Բորիս Երմոլաև) կինոնկարում, ուր մարմնավորում է Մ. Շչեպկինին։

Արժանացել է ԽՍՀՄ պետական մրցանակների (1941, 1942, 1951)։

Ծանոթագրություններ 

Խորհրդային դերասաններ
Ռուս դերասաններ
ԽՍՀՄ ժողովրդական արտիստներ
Աշխատանքային կարմիր դրոշի շքանշանի ասպետներ
Լենինի շքանշանի ասպետներ
Սոցիալիստական աշխատանքի հերոսներ
20-րդ դարի դերասաններ
ԽՄԿԿ անդամներ
Ստալինյան մրցանակի դափնեկիրներ
Հոկտեմբերյան հեղափոխության շքանշանով պարգևատրվածներ
Ժողովուրդների բարեկամության շքանշանի դափնեկիրներ
ՌԽՖՍՀ ժողովրդական արտիստներ
ՌԽՖՍՀ վաստակավոր արտիստներ
Լենինյան մրցանակի դափնեկիրներ
Նովոդևիչյան գերեզմանատանը թաղվածներ
«Հայրենական մեծ պատերազմի ժամանակ կատարած անձնվեր աշխատանքի համար» մեդալակիրներ
Ռուս թատերական ռեժիսորներ
Ռուս կինոռեժիսորներ